CELEX: 32020D0788
Language: bg
Date: 2020-06-09 00:00:00
Title: Решение (ЕС) 2020/788 на Съвета от 9 юни 2020 година за подновяване на Споразумението за сътрудничество в областта на науката и технологията между Европейската общност и Украйна

17.6.2020   
               
               
                  BG
               
               
                  Официален вестник на Европейския съюз
               
               
                  L 193/1
               
            
         РЕШЕНИЕ (ЕС) 2020/788 НА СЪВЕТА
         от 9 юни 2020 година
         за подновяване на Споразумението за сътрудничество в областта на науката и технологията между Европейската общност и Украйна
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 186, във връзка с член 218, параграф 6, втора алинея, буква а), подточка v) от него,
         като взе предвид предложението на Европейската комисия,
         като взе предвид одобрението на Европейския парламент (1),
         като има предвид, че:
         
                     (1)
                  
                  
                     С Решение 2003/96/ЕО (2) Съветът одобри сключването на Споразумението за сътрудничество в областта на науката и технологията между Европейската общност и Украйна (3) (наричано по-нататък „споразумението“). Споразумението бе подписано в Копенхаген на 4 юли 2002 г. и влезе в сила на 11 февруари 2003 г.
                  
               
                     (2)
                  
                  
                     В член 12, буква б) от споразумението се предвижда, че то се сключва за първоначален срок, изтичащ на 31 декември 2002 г., и по взаимно съгласие между страните може да бъде подновявано за допълнителни периоди от пет години.
                  
               
                     (3)
                  
                  
                     Въз основа на решения 2003/737/ЕО (4), 2011/182/ЕС (5) и (ЕС) 2015/344 (6) на Съвета споразумението бе подновено за допълнителни периоди от по пет години с обратно действие, считано съответно от 8 ноември 2009 г. и 8 ноември 2014 г. за последните 2 подновявания. Срокът на действие на споразумението изтече на 7 ноември 2019 г.
                  
               
                     (4)
                  
                  
                     Украйна е важен участник в областта на науката, технологиите и иновациите в съседство на Съюза. С цел да продължи улесняването на сътрудничеството в общите приоритетни области в сферата на науката и технологиите двете страни са на мнение, че подновяването на споразумението би било в интерес на всяка от тях.
                  
               
                     (5)
                  
                  
                     И двете страни потвърдиха намерението си да подновят споразумението за допълнителен период от пет години. Съдържанието на подновеното споразумение следва да бъде еднакво с това на споразумението. За да се гарантира непрекъснатост на споразумението, подновяването следва да има обратно действие, считано от 8 ноември 2019 г.
                  
               
                     (6)
                  
                  
                     Поради това подновяването на споразумението следва да бъде одобрено от името на Съюза,
                  
               ПРИЕ НАСТОЯЩОТО РЕШЕНИЕ:
         
            Член 1
            Подновяването за допълнителен период от пет години на Споразумението за сътрудничество в областта на науката и технологията между Европейската общност и Украйна се одобрява от името на Съюза.
            Подновяването на споразумението има обратно действие, считано от 8 ноември 2019 г.
         
         
            Член 2
            Председателят на Съвета е оправомощен да посочи лицето (лицата), упълномощено(и) да уведоми(ят) Украйна от името на Съюза и в съответствие с член 12, буква а) от споразумението, че Съюзът е приключил вътрешните си процедури, необходими за подновяването на споразумението.
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 9 юни 2020 година.
            
               
                  За Съвета
               
               
                  Председател
               
               A. METELKO-ZGOMBIĆ
            
         
         
            (1)  Одобрение от 13 май 2020 г. (все още непубликувано в Официален вестник).
         
            (2)  Решение 2003/96/ЕО на Съвета от 6 февруари 2003 г. за сключване на Споразумение за научно и технологично сътрудничество между Европейската общност и Украйна (ОВ L 36, 12.2.2003 г., стр. 31).
         
            (3)  ОВ L 36, 12.2.2003 г., стр. 32.
         
            (4)  Решение 2003/737/ЕО на Съвета от 22 септември 2003 г. за сключване на Споразумение за подновяване на Споразумението за сътрудничество в областта на науката и технологиите между Европейската общност и Украйна (ОВ L 267, 17.10.2003 г., стр. 24).
         
            (5)  Решение 2011/182/ЕС на Съвета от 9 март 2011 г. за подновяване на Споразумението за научно и технологично сътрудничество между Европейската общност и Украйна (ОВ L 79, 25.3.2011 г., стр. 3).
         
            (6)  Решение (ЕС) 2015/344 на Съвета от 17 февруари 2015 г. за подновяване на Споразумението за сътрудничество в областта на науката и технологията между Европейската общност и Украйна (ОВ L 60, 4.3.2015 г., стр. 37).